Die vroue van Kosmoslaan
Dis die simboliek van die kosmosblom wat Ellie Brink laat besluit het sy wil in dié laan bly en haar kinders hier grootmaak: joy in love and life. Sy is nogal behep met blomme en kinders en toe sy dié beskrywing van die kosmosblom lees, het sy geweet dis háár laan. Die vroue van Kosmoslaan vertel die stories van vyf uiteenlopende vroue. Ellie skryf kinderboeke en wens sy kan swanger raak en haar stories vir haar eie kind vertel. Ida Scholtz se man en seun is saam in 'n motorongeluk dood en nou bly Claire, haar skoondogter by haar. Marella is 'n prokureur en lewe streng volgens voorafuitgewerkte lysies. Julia en haar seun, Rudi, bly ook in die laan en Julia is bly dat sy destyds die huis in haar naam gesit het want haar man het saam met sy sekretaresse weggeloop en nou het sy en Rudi darem 'n dak oor hul koppe. Alma en Jurie bly langs Ellie en wanneer Alma se dogter verdwyn begin almal in die laan na haar soek. Die vroue deel hul pyn en vreugde met mekaar wanneer hulle eenkeer 'n maand bymekaar kom om te brei. Dit was Marella se idee om die groep te begin al was dit nie die intensie om so gereeld bymekaar te kom nie. Die breigroep word die vroue se toevlug en die kosmosblom word 'n teken van tweede kanse, hoop, drome en geluk. Die boeiende verhaal is elke vrou se verhaal. Die vroue van Kosmoslaan ervaar God se genade en sy belofte om te voorsien wanneer hulle dit die nodigste het. Dit is geskryf deur top-skrywer en ATKV Woordveertjiewenner, Elsa Winckler. Die vroue van Kosmoslaan het voorheen onder dieselfde titel in 2016 verskyn.
Rut en Boas - 'n liefdesverhaal
Wanneer Rut se skoonmoeder Naomi wil teruggaan na Bethlehem waar sy vandaan kom, volg Rut haar. In Bethlehem vind Naomi haar ou woonhuis en grond beset deur Boas en sy moeder Ragab. Tog is dit juis Ragab se skarlakenverlede wat haar empatie met almal gee. Hier triomfeer een van die mooiste Bybelse liefdesverhale, dié van Rut en Boas. Barend Vos herskep dit met eietydse dialoog en 'n sensitiwiteit wat van hierdie Bybelse figure onthoubare individue met hulle deugde én ondeugde maak.
Sy Is Myne
1875. Wanneer Kathryn Walsh in die myndorp Calvada aankom, is liefde die laaste ding waaraan sy dink. Haar welgestelde stiefpa het haar weggestuur uit Boston om 'n erflating te kom opeis van 'n oom wat sy nooit geken het nie: 'n klein koerantkantoortjie in die hoofstraat van 'n dorpie vol bordele en kroeë, en 'n skynbaar waardelose myn.
Kathryn besluit om haar oom se koerant weer op die been te bring en bevind haar kort voor lank midde-in 'n storm tussen twee van Calvada se magtigste mans. Kathryn is egter vasbeslote om aan te hou sê - en skryf - waarin sy glo.
Die aantreklike hotel-eienaar en die eiesinnige juffrou Walsh sien dat hulle tog vir dieselfde ding baklei: 'n dorp waarop hulle trots kan wees. Almal wil graag ryk word in die myndorpie, maar dit is 'n liefde baie kosbaarder as goud wat almal in die dorp uiteindelik sal red.
'n Fratskoeël het hulle dit genoem. Die een wat hulle nefie, Jaco, in die voorkop net bo sy oog getref het. Sy ouers het die drie niggies vir sy dood verantwoordelik gehou. Jare later word Lenore se hulp ingeroep om die renosterkalfie by Bateleur te help versorg. Haar droom is om 'n toevlugsentrum vir diereslagoffers van wildmisdaad te stig. Tarien droom daarvan om 'n skuilhuis vir die slagoffers van mensehandel teen die grens te vestig. Maar nou is sy al hoe minder oortuig sy is waar sy moet wees. Bella dra ontwerperspakkies. Hofsaak ná hofsaak maak sy seker die waarheid seëvier. En nou is hulle deur Tjaart, wildboer en een van die rykste suikerrietboere duskant Komatipoort, bymekaar gebring om die bande te knip of bevestig. Stil vloei die Komati is 'n meesleurende verhaal waarin die leuens en misleiding rondom 'n noodlotskoeël drie niggies se lewens onherroeplik verander.
'n Hawe vir jou hart
In 'n Hawe vir jou hart neem bekroonde outeur Irene Hannon jou na die kusdorpie Hope Harbor - die perfekte plek vir elkeen wat op soek is na hoop en nuwe betekenis.
Wanneer Eric Nash se toekomsdrome heeltemal omvergewerp word, besluit hy om 'n welverdiende ruskansie in Hope Harbor te geniet - net om te ontdek dat sy pa die huis waarin hy grootgeword het, omskep in 'n gastehuis. Sy vrede word gedurig versteur deur geraas en chaos - en deur BJ Stevens, die pragtige argitek wat die huis saam met haar kleurvolle span oorgeneem het.
BJ kan dit nie ontken dat Eric haar belangstelling prikkel nie, maar ná 'n rampspoedige verhouding is romanse nie op haar agenda nie. Maar wanneer hy sy regskennis en kunsvernuf aanbied vir 'n gemeenskapsprojek wat haar na aan die hart lê, lei dit hulle albei na onverwagte antwoorde, nuwe hoop en dalk selfs meer …